ત્રીસ દિવસની સમયમર્યાદામાં અરજીકર્તાને જવાબ મળ્યો. ઓર્ડરની નકલ પણ મળી. પરંતુ અરજીકર્તાઓના આગેવાન, દાદર કેન્દ્રના નિયામક મહેન્દ્રભાઇ ધરોડને એમ લાગ્યું કે આપેલ માહિતી પૂરી નથી અને કોઇકને છાવરવાની ગંધ એમને જવાબમાંથી મળી. આથી એમણે ડેપ્યુટી ઓફ એન્જિનિયરના કાર્યાલયને પત્ર લખ્યો કે આર.ટી.આઇ. કાયદાની કલમ-૮ હેઠળ એઓ સંબંધિત ફાઇલનું નિરીક્ષણ- ઇન્સ્પેકશન કરવા માંગે છે. પત્રમાં કલમ-૪ પણ અક્ષરશઃ ટાંકી પત્રમાં એમણે લખ્યું કે હું તા. ૩૦-૧૧-૨૦૧૦ના રોજ મારા અન્ય સાથીઓ સાથે આવીશ, આથી આપ સંબંધિત ફાઇલ શોધીને તૈયાર રાખજો. ૩૦ નવેમ્બરે મહેન્દ્રભાઇ એમના સાથીઓ સાથે ઇન્સ્પેકશન માટે પહોંચી ગયા. ફાઇલ તૈયાર રાખવામાં આવેલી. એના નિરીક્ષણમાં ધ્યાન આવ્યું કે (૧) ફૂટપાથ રિપેરીંગ -રિબ્લોકિંગ કરવાની ગેરેંટી ૫ વર્ષની ટેન્ડરમાં દર્શાવેલ હતી. (૨) ટેન્ડરની એક શરત પ્રમાણે જો મહાપાલિકાને કામ બદલ કોઇ ફરિયાદ મળે તો કોન્ટ્રેકટરે ૪૮ કલાકમાં ફરિયાદના નિવારણ માટેનું કાર્ય કરી નાખવું જોઇએ અને એ પણ પોતાના ખર્ચે. (૩) જે ટેન્ડર ફોર્મ ભરાયેલું એ રસ્તા માટેનું ટેન્ડર ફોર્મ હતું. (૪) બેન્ક ગેરંટીની ફોટોકોપી પણ ફાઇલમાં નહોતી. વગેરે વગેરે. આ બધી ખામીઓ મહેન્દ્રભાઇએ જ્યારે ત્યાના અધિકારીને જણાવી ત્યારે તેઓ અવાક થઇ ગયાં. મહેન્દ્રભાઇ અને સાથીઓ દાદર પહોંચ્યા ત્યારે એમના આશ્ચર્ય અને અચંબા વચ્ચે ફૂટપાથ રિપેરીંગનું કાર્ય શરૂ થઇ ગયું હતું. અને ડેપ્યુટી ચીફ એન્જિનિયર રોડસ ખાતાના સિનિયર અધિકારી કાર્ય પર દેખરેખ રાખી રહ્યા હતાં. ચાર દિવસમાં સમગ્ર બંને તરફની ફૂટપાથ વ્યવસ્થિત કરી, કાર્ય પૂર્ણ કરવામાં આવ્યું. કાર્યનિષ્ઠ, સેવાભાવી કાર્યકરોની જહેમતથી બાબરેકર માર્ગ પર રહેતાં અને એ માર્ગ વાપરતા આમઆદમીની પરેશાની દૂર થઇ. આર.ટી.આઇ. કાયદાનો જયજયકાર થયો. કર્મનિષ્ઠ કાર્યકરોના સંપર્ક નંબર છે. મહેન્દ્ર ધરોડ- ૯૮૬૯૪૨૯૫૪૩, અશોક છેડા- ૯૮૧૯૪૮૧૬૬૬, જયેશ જસાની- ૯૮૩૩૦૬૫૩૯૨ તથા પારસ દેઢિયા ૯૭૬૯૩૬૮૪૯૫. આપ સર્વ વાચકો પણ આપના અધિકાર માટે જાગૃત થાય એ ઇજન સહ . (ક્રમશઃ)